Diari Oficial de la Generalitat Valenciana


Sumari del DOGV 6413, del 09-12-2010 (2010/13481)

DECRET 200/2010, de 3 de desembre, del Consell, pel qual es prorroga la suspensió parcial del Pla General d'Ordenació Urbana de Meliana.
----------------------------------------------------------------------------------------------------------------------------------------

### Dades del document

Número de DOGV
:   6413

Data del DOGV
:   09-12-2010

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2010/13870


Data del document
:   03-12-2010

Organisme emissor
:   Conselleria de Medi Ambient, Aigua, Urbanisme i Habitatge

Tipus de document
:   Decret

Anàlisi jurídica

 Descriptors 

:   * Meliana
    * pla d'urbanisme

DECRET 200/2010, de 3 de desembre, del Consell, pel qual es prorroga la suspensió parcial del Pla General d'Ordenació Urbana de Meliana. [2010/13016]
Pel Decret 196/2008, de 5 de desembre, del Consell, es va suspendre parcialment la vigència del Pla General d'Ordenació Urbana del municipi de Meliana. Aquesta suspensió es va decretar respecte de la totalitat del sòl del barri de Roca, l'ordenació del qual resultava incompatible amb el Pla de Reforma Interior Modificatiu que es tramitava, i va ser publicada en el Diari Oficial de la Comunitat Valenciana número 5910, de data 10 de desembre de 2008.
En la sessió de 24 de setembre de 2009, l'Ajuntament de Meliana va aprovar provisionalment el Pla de Reforma Interior Modificatiu del Barri de Roca, i el va remetre a la conselleria competent en matèria d'urbanisme per a l'aprovació definitiva, pla que va tenir entrada en aquesta en data 30 de setembre de 2009.
Posteriorment, l'Ajuntament de Meliana va acordar sol·licitar novament al Consell una pròrroga de la suspensió parcial de la vigència del planejament fins a l'aprovació definitiva del Pla de Reforma Interior Modificatiu del Barri de Roca o, si hi manca, pel termini de tres anys.
Així, mitjançant el Decret 219/2009, de 4 de desembre, del Consell, publicat en el Diari Oficial de la Comunitat Valenciana núm. 6161, de 9 de desembre de 2009, es va acordar la prorroga de la suspensió parcial del Pla General d'Ordenació Urbana del municipi de Meliana, exclusivament respecte a l'ordenació de la totalitat del sòl del barri de Roca, pel termini màxim d'un any.
Pel fet que està pròxim a expirar el termini de suspensió del pla general acordat pel Consell sense que haja pogut completar-se el procediment administratiu d'aprovació definitiva del Pla de Reforma Interior Modificatiu del Barri de Roca, i a fi de preservar, en la mesura que es puga, la situació actual i evitar actuacions que puguen resultar, en el futur, incompatibles amb els objectius d'aquest i, per consegüent, contràries i perjudicials per a l'interés públic, l'Ajuntament de Meliana, mitjançant un acord del Ple de data 24 de novembre de 2010, la qual ha tingut entrada en la Conselleria de Medi Ambient, Aigua, Urbanisme i Habitatge en data 25 de novembre de 2010, ha acordat sol·licitar del Consell una nova pròrroga de la suspensió parcial de la vigència del Pla General d'Ordenació Urbana de Meliana a la zona del barri de Roca.
La possibilitat de suspendre el planejament està recollida expressament en l'article 102 de la Llei 16/2005, de 30 de desembre, de la Generalitat, Urbanística Valenciana, el qual regula la possibilitat que la suspensió es mantinga fins a l'entrada en vigor del nou pla en elaboració i, com a màxim, pel termini de quatre anys. És viable, per tant, prorrogar aquesta suspensió.
Tenint en compte que fins a la data no s'ha produït l'aprovació definitiva del Pla de Reforma Interior Modificatiu del Barri de Roca, de Meliana, atés que l'expedient es troba en plena tramitació en el Servei Territorial d'Urbanisme de València, i que es mantenen els motius que van justificar la necessitat de suspensió parcial del planejament en l'àmbit del sòl urbà del barri de Roca, és per això que es considera necessari accedir a la suspensió parcial de la vigència del Pla General d'Ordenació Urbana de Meliana al barri de Roca.
Aquesta necessitat de suspensió del pla general al barri de Roca ja va quedar àmpliament justificada en el Decret 196/2008, de 5 de desembre, del Consell, justificació que ha d'estendre's a aquesta pròrroga, sent el seu objectiu final l'obtenció d'un òptim entorn del sòl urbà de Meliana, primant els interessos col·lectius sobre els particulars, pretenent la millora del traçat urbà i del transit rodat, mitjançant la creació de les corresponents infraestructures i la prestació de serveis públics, com també el desenvolupament sostenible del municipi, sent la conseqüència directa de tot això la millora de la qualitat de vida dels ciutadans i, per tant, redundant en benefici de l'interés general. Objectius que, en cas de permetre's nous desenvolupaments contradictoris dels previstos en el Pla de Reforma Interior Modificatiu del Barri de Roca, es veurien hipotecats, i generarien situacions irreversibles a curt i mitjà termini.
A la vista de tot l'anterior, no havent transcorregut el termini de quatre anys que preveu la legislació urbanística valenciana, i atés que l'expedient del Pla de Reforma Interior Modificatiu del barri de Roca es troba aprovat provisionalment per l'ajuntament i remés a la conselleria competent en matèria d'urbanisme, i pel fet que és estrictament necessari preservar la viabilitat de l'ordenació que ha d'establir el pla en tramitació, és pel que es considera oportú i necessari accedir a la sol·licitud de l'Ajuntament de Meliana i prorrogar la suspensió parcial de la vigència del Pla General d'Ordenació Urbana de Meliana respecte del barri de Roca.
Tot això atenent a criteris de minimització de les responsabilitats administratives que resulten exigibles d'aquesta suspensió, responsabilitat que correspon i assumeix l'Ajuntament de Meliana en tant que administració responsable de l'elaboració del pla general esmentat.
L'àmbit espacial de la pròrroga de la suspensió és el proposat per l'Ajuntament de Meliana, açò és, el mateix que el de la suspensió de planejament anterior, la totalitat del sòl urbà del barri de Roca, les diferents zones del qual (sòl urbà residencial consolidat, semiconsolidat i no consolidat, i sòl urbà industrial no consolidat) queden detallades gràficament en el plànol annex.
La durada de la pròrroga de la suspensió no pot excedir el termini d'un any, temps que es considera suficient per a la finalització de la tramitació del Pla de Reforma Interior Modificatiu del barri de Roca, de Meliana.
Per tot l'anterior, vista la sol·licitud formulada per l'Ajuntament de Meliana mitjançant un acord del Ple de data 24 de novembre de 2010, de pròrroga de la suspensió parcial de la vigència del Pla General d'Ordenació Urbana d'aquest municipi, al barri de Roca, complits tots els tràmits procedimentals, a proposta del conseller de Medi Ambient, Aigua, Urbanisme i Habitatge i amb la deliberació prèvia del Consell, en la reunió del dia 3 de desembre de 2010,
DECRETE
Article 1. Àmbit de la pròrroga de la suspensió del planejament
Prorrogar la suspensió parcial de la vigència del Pla General d'Ordenació Urbana de Meliana de 1991 aprovada mitjançant el Decret 196/2008, de 5 de desembre, del Consell, i prorrogada mitjançant el Decret 219/2009, de 4 de desembre, del Consell, exclusivament respecte a l'ordenació de la totalitat del sòl urbà del barri de Roca.
Article 2. Durada de la pròrroga
La pròrroga de la suspensió es mantindrà fins a l'entrada en vigor del Pla de Reforma Interior Modificatiu del barri de Roca, en tramitació, i, com a màxim, pel termini d'un any.
Article 3. Règim transitori
El règim urbanístic transitori aplicable en el sòl afectat per la pròrroga de la suspensió del Pla General d'Ordenació Urbana de Meliana, durant la vigència d'aquesta, és el següent:
1. Queda suspés l'atorgament de llicències d'edificació, parcel·lació i demolició.
2. Seran admissibles les sol·licituds de llicències per a execució d'obres de tanca, les de conservació, restauració i rehabilitació d'edificacions existents.
DISPOSICIÓ FINAL
Única. Efectes
Aquest decret produirà efecte des de l'endemà de la publicació en el Diari Oficial de la Comunitat Valenciana.
València, 3 de desembre de 2010
El president de la Generalitat,
FRANCISCO CAMPS ORTIZ
El conseller de Medi Ambient,
Aigua, Urbanisme i Habitatge,
JUAN GABRIEL COTINO FERRERANNEX
Plànol del municipi en què es grafien
els diferents àmbits de sòl urbà
del barri de Roca afectats per la suspensió